เพิ่มน้ำตาลโควตา ก. 1 แสนตันหวั่นขาดแคลน
กอน.มีมติเพิ่มน้ำตาลโควตา ก. 1 แสนตัน เพื่อป้องกันการขาดแคลน มอบพาณิชย์บริหารจัดการ
11 มี.ค. 2553

กอน.มีมติเพิ่มน้ำตาลโควตา ก. 1 แสนตัน เพื่อป้องกันการขาดแคลน มอบพาณิชย์บริหารจัดการ
นายประเสริฐ ตปนียางกูร เลขาธิการคณะกรรมการอ้อยและน้ำตาลทราย (กอน.) เปิดเผยภายหลังการประชุม กอน. ที่มีนายวิฑูรย์ สิมะโชคดี ปลัดกระทรวงอุตสาหกรรมเป็นประธานว่า ที่ประชุมเห็นชอบจัดสรรน้ำตาลโควตา ก. (เพื่อบริโภคในประเทศ) เพิ่มขึ้น 1 แสนตัน เป็น 2.2 ล้านตัน จัดสรรให้กับกระทรวงพาณิชย์ตามที่เสนอขอ เพื่อแก้ปัญหาขาดแคลนบริโภคภายในประเทศ และในช่วงที่มีการชุมนุม จะนำน้ำตาลของงวดที่ 52 จำนวน 4.03 หมื่นตัน มาทบกับน้ำตาลงวดในวันที่ 12 มี.ค. ซึ่งจะทำให้มีน้ำตาลขึ้นงวดทั้งหมดในวันศุกร์นี้ 8.06 หมื่นตัน
“รัฐบาลได้แจ้งเตือนว่าอาจมีการปิดเส้นทางเนื่องจากมีการชุมนุมของกลุ่มคนเสื้อแดงที่ประชุมจึงเกรงว่าจะมีปัญหาต่อการขนย้ายน้ำตาลจึงเลื่อนการขึ้นงวดน้ำตาลทรายมาเป็นวันศุกร์ที่ 12 มี.ค.แทน  พร้อมกันนี้ให้นำน้ำตาลทรายที่จะขึ้นงวดในสัปดาห์ที่ 51 มาเพิ่มการขึ้นงวดในวันจันทร์ที่ 22 มี.ค.ซึ่งจะมีปริมาณน้ำตาลเพิ่ม 2 เท่าจากปกติ”นายประเสริฐ กล่าว
นายยรรยง พวงราช ปลัดกระทรวงพาณิชย์  กล่าวว่า น้ำตาล 1 แสนตัน กระทรวงพาณิชย์จะบริหารไม่ให้กระทบต่อระบบอ้อยและน้ำตาลทราย และกลไกตลาดมากที่สุด ซึ่งจะพยายามจับคู่ระหว่างยี่ปั๊ว ซาปั๊ว ที่มีปัญหาขาดแคลน กับโรงงานน้ำตาลให้เข้าคู่กัน โดยซื้อขายกันในราคาควบคุมหน้าโรงงาน เนื่องจากเป็นราคาที่ทุกฝ่ายได้แบ่งปันผลประโยชน์ในระบบอยู่แล้ว 
ทั้งนี้ กระทรวงพาณิชย์จะติดตามดูว่าเมื่อขึ้นงวดน้ำตาลไป 3-4 งวดแล้ว สถานการณ์น้ำตาลตึงตัวจะคลี่คลายลงหรือไม่ ซึ่งหากขายไม่หมดก็จะส่งน้ำตาลคืนเข้าระบบ แต่หากไม่เพียงพอก็คงต้องพิจารณากันอีกครั้ง เพราะความต้องการของตลาดยังไม่สามารถคาดการณ์ได้ในขณะนี้